"रौ छौड़ा देखै की छहीं अल्हुआ ? अरे मैगियाक नाक-कानमे जे चमकौआ सोना छै से झीक ले. . . अरे मरदाबाकेँ छोड़िहें नै. . . रासा लऽ कऽ बान्ह । " पिपरक गाछ तरसँ पूर्वमुखिया जी शेर जकाँ चिकरैत बाजलनि । चेला सब आदेशक पालन केलक । महिलाक नाक-कान शोणित चुआबऽ लागल ।
 "सार मरदाबा अपने विधवा भाउज संग चक्कर चलबैत अछि. . . आ थू" पूर्वसरपंचक मूँहसँ निकलल एक लोइया थूक घासपर पसरि गेल । ओ ठोर टेढ़ करैत बाजलनि "रौ दुनूकेँ कहीं एकरा चाटै लेल. . . तखने प्रायश्चित हेतै । " मरद कहैत रहल जे ओ हमर माए सन छथि मुदा. . . चेला सब आदेशक पालन करैत जबरदस्ती दुनूसँ थूक चटबेलक । पंचायत समाप्त भेल । पूर्व सरपंज आ मुखियाक जय जयकार हुअ लागल । "आइ-काल्हि तँ चक्कर चलबै बलाकेँ मारि देल जाइ छै । धन्य नेता जी जे जान बचा देलखिन । "
मुदा. . . मुदा दुनू देउर-भाउजकेँ ई अपमान सहन नै भेलै । दुनू रातिमे फसरी लगा लेलक । लोकक शक विश्वासमे बदलि गेलै । आब एकरा दुनूमे चक्कर छलै वा नै, मुदा अगिला चुनावमे दुनू नेताक चक्कर जरूर चलि गेलै । 